# Tera (planeta)

*E articulo aki ta uza **ortografia di Papiamento**. Lo aprecia si por mantene e articulo aki na estilo di **Papiamento**.*
 *Wak Tera (pagina di referencia) pa un otro nificacion di topico.*

| Tera |
| --- |
|  |
| Tera kapturá durante mishon di Apollo 17 den 1972 |
| Simbolo  |  |
| Tipo  | Planeta |
| Descubrimento  |  |
| Caracteristica fisico |
| Satelite  | 1 (Luna) |
| Diameter  | 12.742 km |
| Gravedad superficial  | 9,798 m/s2 |
| Temperatura (superficie) | mínimo: −89.2 °C medio: 15°C máksimo: 56.7 °C |
| Densidad ( WIKINIUM\_MATH\_PH\_0 ) | 5,513 g/cm3 |
| Caracteristica di orbita |
| Excentricidad (e) | 0,016710219 |
| Periodo ( WIKINIUM\_MATH\_PH\_2 )  | 365,256363004 dia |
| Inclinacion ( WIKINIUM\_MATH\_PH\_4 ) | 7,155° |
| Data di observacion |
| Distancia for di Solo  | 149,6×106 km (~1 UA) |
| Atmosfeer |
| Presion  | 1013,25 hPa |
| Composicion  | 78,09% N2, 20,94% O2, 0,93% Ar, 0,04% CO2, 1% waterdamp y spoor di gas |
|  |
| Imagen riba  Wikimedia Commons |
| [Edita Wikidata] · [Manual] |

**Tera** (òf **planeta Tera**; símbolo: ) ta e di tres planeta for di Solo y e di cinco planeta mas grandi den e sistema solar. Ademas, cual diameter, masa, volumen, gravedad, y forsa di veld magnetico; planeta Tera ta esun di mas grandi di e cuater planetanan interno den cercania di Solo. Alabes, e ta un di e cuater planetanan terestre cual ta consisti di piedra y metal. Ora e sistema solar a desaroya y evoluciona na su forma actual, mas o menos 4,5 biyon aña pasa, Tera a forma cu ayudo di gravedad cu a rek gas y stof hunto.

## Propiedad astronomico

### Orbita y rotacion

Ora Tera ta orbita Solo, e ta completa un rotacion cada 23,9 ora. Ta tuma 365,25 dia pa completa un biahe rond di Solo. E cuart di dia extra ey ta un reto pa nos sistema calendario, cu ta conta un aña como 365 dia. Pa tene e kalender anual conforme na e orbita di Tera rond di Solo, cada cuater aña ta añadi un dia. E dia ey ta ser yama dia bisiesto, y e aña cu e ta añadi na dje ta ser yama aña bisiesto.

Rotacion di Tera inclina pa 23,4 grado.E rotacion di Tera contra Caminda di Lechi den fondo.
E as di rotacion di Tera ta inclina pa 23,4 grado en relaciona cu e plano di orbita di Tera rond di Solo. E inclinacion aki ta causa e ciclo anual di temporada. Na sierto temporada den e aña e hemisferio nort ta inclina den direccion di Solo, y e hemisferio sur ta inclina for di Solo. Asina, Solo ta mas halto na shelo, na hemisferio nort, cual ta produci e temporada di berano. E opuesto ta berdad pa e hemisferio sur, unda tin menos keintamento directo solar cual ta produci e temporada di winter. Seis luna despues, e situacion ta bira. Ora primavera y herfst cuminsa, cada hemisferio ta ricibi un cantidad igual di keintamento for di Solo.

### Luna

Tera ta e unico planeta cu tin un solo satelit natural. E luna ta medio 384.400 kilometer leu di planeta Tera esey ta ekivalente na 30 planeta Tera cu por pas entre Luna y Tera. Luna ta e obheto mas briyante den e shelo di anochi. Ademas, Luna ta responsabel pa stabilisa e rotacion tambalia di planeta Tera cual ta haci e clima mas stabiel pa miles di aña.

 Tera y Luna na un distancia aproxima di 384.400 km, igual na 30 planeta Tera
E ta un hecho acepta den e comunidad di ciencia cu Luna a forma door di un encuentro entre planeta Tera primitivo y un pida piedra grandi. E encuentro aki a saca un porcion interior di planeta Tera for di luga, resultando den pidanan cu a bin hunto y forma e luna.

Planeta Tera ta subi pa di tres biaha ariba e horizonte lunar. Saca riba 24 di december na aña 1968 pa Bill Anders, *Apollo 8*.
## Propiedad fisico

E planeta ta alrededor di 150 miyon kilometer (1 unidad astronomico) for di Solo. Asina, e ta suficiente calor pa por tin awa likido, e ta e unico planeta den e sistema solar cu likido ariba e superficie. E temperatura promedio na Tera ta mas o menos 14°C, pero tambe tin temperaturanan extremo di 57 grado y 89 grado bou di sero. E diameter na e equator ta un 12.760 kilometer n'ey y Tera ta pisa por lo menos 5.972 biyon biyon ton.

### Structura interno

Planeta Tera su structura ta consisti di, principalmente, cuater capa, esakinan ta inclui un nucleo interno na e centro di Tera; encapsula pa un nucleo externo; mantel; y capa di tera. E nucleo interno ta un esfera solido di metalnan di hero y nikel cu tin un straal di mas o menos 1.221 kilometer. Eynan e temperatura ta yega te 5.400 grado Celsius. Rondonando e nucleo interno ta e nucleo externo. E capa aki ta mas o menos 2.300 kilometer diki y ta consisti di hero y nikel likido. Meymey di e nucleo externo y e capa di tera ta e mantel, e capa mas diki. E mantel ta un mescla di piedra dirti cu ta cayente y pega pega (consistencia di caramel) ta mas o menos 2.900 kilometer diki. E capa mas externo, capa di tera continental, un 30 pa 50 kilometer diki n'ey. E capa di tera aki ta relativamente fini, en comparacion cu e diameter di henter planeta Tera. Na fondo di ocean, e capa di tera ta e mas fini y ta extende un 5 pa 10 kilometer n'ey for di e fondo di ocean pa e top di e mantel.

### Veld magnetico

Simulacion di un interaccion entre e veld magnetico di Tera cu e veld magnetico interplanetario solar.Aurora Borealis na Noruega (2006)
E rotacion rapido di Tera y e nulceo di hero y nikel ta crea un veld magnetico, cual e biento solar ta deforma den un forma di lagrima den espacio. Ora particula carga for di biento solar keda atrapa den e veld magnetico di Tera, e particulanan ta dal den molecule di aire ariba poolnan magnetico di Tera. E moleculenan di aire aki ta cuminsa bria y ta causa aurora.

### Superficie

Manera Mars y Venus, Tera tambe tin volcan, sero y depresionnan geologico. Tera su litosfer ta inclui e capa di tera (tanto continental como oceanico) y e mantel superior. E litosfera ta dividi den planchanan tectonico cu ta constantemente den movecion. Por ehempel, e plancha di Nort America ta move west riba e conchi di Ocean Pacifico na un velocidad igual na e crecemento di nos huña. Un temblor ta resulta ora plachinan ta schuur canto di otro, pasa over y ariba otro, dal den otro, of split y separa.

E oceannan ta cubri casi 70% di e superficie di planeta Tera cu un profunidad promedio di 4 kilometer. Ademas, e oceannan ta contene 97% di awa di planeta Tera. Casi tur volcan na mundo ta scondi bou di e oceannan aki. Un volcan di Mauna Kea na Hawaii ta mas halto cu Mount Everest, pero mayoria di e volcan ta bou di awa. E cadena of serie di sero di mas largo na mundo tambe ta bou di awa, na fondo di Ocean Atlantico y Ocean Artico. E ta cuater biaha mas largo cu Andes (*Cordillera de los Andes*), Rocky Mountain, y Himalaya combina. Al contrario, di nos perspectiva como hende humano, Tera, como un obheto cosmico, ta extraordinariamente suave. Por ehempel, si bo tabatin un dede grandi, y pase ariba e superficie di Tera, Tera lo sinti mesun suave cu un bala di biljart. Tera su seronan ta chikito en comparacion cu otro seronan den e sistema solar. Esun mas grandi na Mars, Olympus Mons, ta mas o menos 19 kilometer halto y casi 482 kilometer hancho na su fondo.

## Atmosfeer

| Composicion di atmosfeer |
| --- |
| Nitrogeno | 78,08% |
| Oxigeno | 20,95% |
| Argon | 0,93% |
| Damp di awa | 0% tot 4% |
| carbon dioxide | 0,038% |
| Neon | 0,018% |
| Helium | 0,0005% |
| Metano | resto |
| Cripton | resto |
| Hidrogeno | resto |

Bista di e capa fini di atmosfeer di Tera na bahada di solo for di Stacion Especial Internacional (2009).
Tera tin un atmosfeer cu ta consisti di 78% nitrogeno, 21% oxigeno, y 1% di otro gasnan manera argon, dioxido di carbon, y neon. E atmosfeer ta afecta Tera su clima di termino largo y tempo local di termino cortico. Ademas, e ta proteha bida na Tera for di radiacion di solo y for di meteoor cual ta kima den e atmosfeer prome cu nan por dal e superficie di Tera como meteoriet.

 ·  ·
Sistema solar

|  |  |
| --- | --- |
|  | Solo |
| **Planeta:** | Merkurio · Venus · Tera · Mars · Yùpitèr · Saturno · Uránùs · Nèptünùs  |
| **Planeta enano:** | Ceres · Orcus · Pluto · Haumea · Quaoar · Makemake · Gonggong · Eris · Sedna |
| **Luna di:** | Tera · Mars · Nèptünùs · Pluto |

|  |
| --- |
| Fuente, nota i/òf referensia |